MEDDELELSE FRA KOMMISSIONEN TIL EUROPA-PARLAMENTET

i henhold til artikel 294, stk. 6, i traktaten om Den Europæiske Unions funktionsmåde

vedrørende

Rådets holdning med henblik på vedtagelse af Europa-Parlamentets og Rådets forordning om forebyggelse af udbredelsen af terrorrelateret onlineindhold

1.Sagsforløb

Forslag fremsendt til Europa-Parlamentet og Rådet (dokument COM(2018) 640 final – 2018/0331 COD): 12. september 2018 Enighed i Rådet om et forhandlingsmandat: 6. december 2018 Europa-Parlamentets førstebehandlingsholdning vedtaget: 17. april 2019 Trilog 1 afholdt: 17. oktober 2019 Trilog 2 afholdt: 20. november 2019 Trilog 3 afholdt: 12. december 2019 Trilog 4 afholdt: 24. september 2020 Trilog 5 afholdt: 29. oktober 2020 Trilog 6 (endelig) afholdt: 10, december 2020 Politisk enighed i De Faste Repræsentanters Komité opnået: 16. december 2020 Europa-Parlamentets LIBE-udvalgs afstemning om godkendelse af kompromisaftalen: 11. januar 2021 Rådets førstebehandlingsholdning vedtaget: 16. marts 2021

2.Formålet med Kommissionens forslag

Terrorangreb i EU har vist, hvordan terrorister misbruger internettet til at oplære og rekruttere tilhængere, forberede og fremme terroraktiviteter, forherlige deres ugerninger og tilskynde andre til at følge trop og skabe frygt hos den almindelige befolkning.

Terrorrelateret indhold, der deles online til sådanne formål, udbredes via hostingtjenesteydere, som tillader upload af tredjepartsindhold. Terrorister og deres tilhængere har ikke kun misbrugt store sociale medieplatforme, men i stigende grad også mindre udbydere, der tilbyder forskellige typer hostingtjenester, der er tilgængelige i Den Europæiske Union. Misbrug af visse onlinetjenester sætter fokus på hostingtjenesteydernes særlige samfundsmæssige ansvar for at beskytte deres brugere mod at blive eksponeret for terrorrelateret indhold og de alvorlige sikkerhedsrisici, som dette indhold indebærer for samfundet som helhed.

Kommissionens forslag gik ud på at indføre en harmoniseret retlig ramme for at forhindre misbrug af hostingtjenester til udbredelse af terrorrelateret onlineindhold og at garantere et velfungerende digitalt indre marked, samtidig med at den offentlige sikkerhed og de grundlæggende rettigheder beskyttes.

Forslaget til forordning har til formål at skabe klarhed om hostingtjenesteydernes ansvar med hensyn til at træffe alle passende, rimelige og forholdsmæssige foranstaltninger for at garantere sikkerheden ved deres tjenester og for hurtigt og effektivt at opdage og fjerne terrorrelateret onlineindhold. Sådanne foranstaltninger omfatter fjernelse af indhold inden for en time fra modtagelsen af et påbud om fjernelse og særlige foranstaltninger, som hostingtjenesteyderne skal træffe proaktivt for at beskytte deres tjenester.

Samtidig indeholder forslaget til forordning en række garantier, der skal sikre fuld overholdelse af de grundlæggende rettigheder i et demokratisk samfund såsom ytrings- og informationsfriheden. Disse garantier omfatter forpligtelser, hvad angår gennemsigtighed, samt klagemekanismer, der skal sikre, at indholdsleverandører kan anfægte fjernelsen eller deaktivering af adgangen til deres indhold, ud over domstolsprøvelse i henhold til artikel 19 i TEU og artikel 47 i EU's charter om grundlæggende rettigheder.

De forpligtelser, der påhviler medlemsstaterne i forslaget til forordning, vil bidrage til at nå disse mål ved at styrke de kompetente myndigheder, forbedre forudsigeligheden og gennemsigtigheden, sikre passende sikkerhedsforanstaltninger og sikre, at hvis hostingtjenesteydere ikke overholder reglerne, kan de straffes med effektive, forholdsmæssige og afskrækkende sanktioner.

3.Bemærkninger til Rådets holdning

Rådets holdning afspejler fuldt ud den politiske enighed, der blev opnået mellem Europa-Parlamentet, Rådet og Kommissionen den 10. december 2020. De væsentligste forskelle mellem Kommissionens forslag og den tekst, der blev opnået politisk enighed om, er som følger:

–Anvendelsesområde: Præcisering af, at materiale, der udbredes til uddannelsesmæssige, journalistiske, kunstneriske eller forskningsmæssige formål eller med henblik på at forebygge eller bekæmpe terrorisme ikke kan anses for at være terrorrelateret indhold, og at der skal foretages en vurdering for at fastslå, hvad det egentlige formål med udbredelsen er.

–Præcisering af, at forordningen ikke berører direktivet om e-handel og direktivet om audiovisuelle medietjenester, og at for så vidt angår audiovisuelle medietjenester har sidstnævnte direktiv forrang i tilfælde af konflikt. Det præciseres i en betragtning, at dette ikke berører forpligtelserne for udbydere af videodelingsplatforme, der er omfattet af forordningen.

–Præcisering af, at forordningen kun finder anvendelse på hostingtjenesteydere, der formidler oplysninger til offentligheden, dvs. til et potentielt ubegrænset antal personer.

–Definitioner: Definitionen af "terrorrelateret indhold" udelukker materiale, der "promoverer" terrorgruppers aktiviteter og er i højere grad tilpasset de relevante lovovertrædelser i direktivet om bekæmpelse af terrorisme.